শিক্ষকের থাপ্পড়ের মারার জের, স্কুলে পিস্তল হাতে ছাত্র

ঝাড়গ্রাম: ঝাড়গ্রামের (Jhargram) গোপীবল্লভপুর ২ ব্লকের এক হাইস্কুলে ঘটেছে চাঞ্চল্যকর ঘটনা। শিক্ষকের থাপ্পড় খাওয়ার প্রতিশোধ নিতে দশম শ্রেণির এক ছাত্র স্কুলে পিস্তল নিয়ে হাজির হয়। ইতিহাসের শিক্ষককে লক্ষ্য করে বন্দুক উঁচিয়েও ধরেছিল সে। তবে সহপাঠীদের বাধায় বড় দুর্ঘটনা এড়ানো যায় (District News)।

ঘটনাটি ঘটে ১৮ আগস্ট। জানা গিয়েছে, দ্বিতীয় পিরিয়ডে ইতিহাসের ক্লাস চলাকালীন ওই ছাত্র বারবার সহপাঠীকে বিরক্ত করছিল। শিক্ষক নিষেধ করলেও সে শোনেনি। খাতায় কিছু না লেখায় শেষে রাগে শিক্ষক তাকে বকাবকি করে পিঠে থাপ্পড় মারেন। ক্ষুব্ধ ছাত্রটি প্রধান শিক্ষকের ঘরে গিয়ে অভিভাবক ডাকার হুমকি দিয়ে বেরিয়ে যায়।

আরও পড়ুন: ফের আরজি করের ছাত্রীর রহস্য মৃত্যু!

টিফিনের সময় হঠাৎ পিস্তল হাতে প্রধান শিক্ষকের ঘরে হাজির হয় সে। তখন ঘরে বসেছিলেন ইতিহাসের শিক্ষক। উপস্থিত সিভিক কর্মীরা দ্রুত ছেলেটিকে ধরে ফেলে এবং তার কাছ থেকে একটি নাইন এমএম পিস্তল উদ্ধার করে পুলিশ।

পরে পুলিশ তাকে আটক করে এবং তদন্তে জানা যায়, ওই অস্ত্রটি ছিল অবৈধ। অস্ত্র রাখার ঘটনায় অভিযুক্ত ছাত্রের বাবা কেষ্ট দোলইকে ঝাড়খণ্ড থেকে গ্রেপ্তার করে আদালতে তোলা হয়। বিচারক তাঁকে পুলিশ হেফাজতের নির্দেশ দিয়েছেন। ঘটনায় এলাকাজুড়ে ব্যাপক আলোড়ন পড়েছে।